Document ID: 32015D0362

ΑΠΌΦΑΣΗ (ΕΕ) 2015/362 ΤΟΥ ΣΥΜΒΟΥΛΊΟΥ
της 2ας Μαρτίου 2015
για τον καθορισμό της θέσης που θα εκφρασθει εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με αίτηση για απαλλαγή που υπέβαλαν οι Ηνωμένες Πολιτείες στον ΠΟΕ με σκοπό την παράταση ισχύος και τη διεύρυνση του πεδίου εφαρμογής του νόμου των ΗΠΑ για την οικονομική ανόρθωση της λεκάνης της Καραϊβικής (CBERA)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Οι παράγραφοι 3 και 4 του άρθρου IX της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») θεσπίζει τις διαδικασίες για την παραχώρηση απαλλαγών σχετικά με τις πολυμερείς εμπορικές συμφωνίες που περιλαμβάνονται στο παράρτημα 1Α ή 1B ή 1Γ της συμφωνίας ΠΟΕ και τα παραρτήματά τους.
(2)
Οι Ηνωμένες Πολιτείες εξασφάλισαν απαλλαγή από τις υποχρεώσεις δυνάμει της παραγράφου 1 του άρθρου Ι της Γενικής Συμφωνίας Δασμών και Εμπορίου του 1994 («GATT του 1994»),στις 15 Φεβρουαρίου 1985, για την περίοδο από 1 Ιανουαρίου 1984 έως 30 Σεπτεμβρίου 1995. Στις 15 Νοεμβρίου 1995 χορηγήθηκε στις Ηνωμένες Πολιτείες ανανέωση της εν λόγω απαλλαγής ως τις 30 Σεπτεμβρίου 2005, και εκ νέου στις 29 Μαΐου 2009 ως τις 31 Δεκεμβρίου 2014, στον βαθμό που ήταν αναγκαίος για να επιτραπεί στις Ηνωμένες Πολιτείες να παράσχουν δασμολογική ατέλεια στις εισαγωγές επιλέξιμων προϊόντων καταγωγής δικαιούχων χωρών και εδαφών της Κεντρικής Αμερικής και της Καραϊβικής («δικαιούχες χώρες») που έχουν οριστεί σύμφωνα με τις διατάξεις του νόμου του 1983 για την οικονομική ανόρθωση της λεκάνης της Καραϊβικής όπως τροποποιήθηκε από τον νόμο διεύρυνσης της οικονομικής ανόρθωσης της λεκάνης της Καραϊβικής του 1990 και από τον νόμο σχετικά με την εμπορική εταιρική σχέση Ηνωμένων Πολιτειών-Λεκάνης της Καραϊβικής, τον νόμο του 2006 για την ευκαιρία για την Αϊτή στο δυτικό ημισφαίριο μέσω της ενθάρρυνσης εταιρικών σχέσεων, τον νόμο του 2008 για την ευκαιρία για την Αϊτή στο δυτικό ημισφαίριο μέσω της ενθάρρυνσης εταιρικών σχέσεων («ισχύουσα απαλλαγή»).
(3)
Σύμφωνα με την παράγραφο 3 του άρθρου ΙΧ της συμφωνίας του ΠΟΕ, οι Ηνωμένες Πολιτείες της Αμερικής υπέβαλαν αίτηση για παράταση της ισχύουσας απαλλαγής μέχρι την 31η Δεκεμβρίου 2019 και για διεύρυνση του πεδίου εφαρμογής της ισχύουσας απαλλαγής από τις υποχρεώσεις τους δυνάμει της παραγράφου 1 του άρθρου Ι της GATT του 1994 στον βαθμό που είναι αναγκαίος για να δοθεί η δυνατότητα στις Ηνωμένες Πολιτείες να παράσχουν δασμολογική ατέλεια σε επιλέξιμα προϊόντα καταγωγής δικαιούχων χωρών που έχουν οριστεί σύμφωνα με τις διατάξεις του νόμου για την οικονομική ανόρθωση της λεκάνης της Καραϊβικής (Caribbean Basin Economic Recovery Act) του 1983, όπως τροποποιήθηκε από τον νόμο διεύρυνσης της οικονομικής ανόρθωσης της λεκάνης της Καραϊβικής του 1990 και από τον νόμο σχετικά με την εμπορική εταιρική σχέση Ηνωμένων Πολιτειών-Λεκάνης της Καραϊβικής, τον νόμο του 2006 για την ευκαιρία για την Αϊτή στο δυτικό ημισφαίριο μέσω της ενθάρρυνσης εταιρικών σχέσεων (Haitian Hemispheric Opportunity through Partnership Encouragement Act), τον νόμο του 2008 για την ευκαιρία για την Αϊτή στο δυτικό ημισφαίριο μέσω της ενθάρρυνσης εταιρικών σχέσεων και τον νόμο του 2010 για την οικονομική ανόρθωση της Αϊτής.
(4)
Η παραχώρηση της απαλλαγής ΠΟΥ κατόπιν αίτησης των Ηνωμένων Πολιτειών δεν θα επηρέαζε αρνητικά ούτε την οικονομία της Ένωσης ούτε τις εμπορικές σχέσεις με τους δικαιούχους της απαλλαγής. Επιπλέον, η Ένωση υποστηρίζει σε γενικές γραμμές δράσεις για την καταπολέμηση της φτώχειας και για την προαγωγή της σταθερότητας στις χώρες των δικαιούχων.
(5)
Είναι σκόπιμο, επομένως, να καθοριστεί η θέση που θα εκφρασθεί εξ ονόματος της Ένωσης στο Γενικό Συμβούλιο του ΠΟΕ για την υποστήριξη αυτής της αίτησης απαλλαγής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η θέση που θα εκφρασθεί εξ ονόματος της Ένωση στο Γενικό Συμβούλιο του Παγκόσμιου Οργανισμού Εμπορίου είναι η υποστήριξη της αίτησης που υπέβαλαν οι Ηνωμένες Πολιτείες για απαλλαγή από τις υποχρεώσεις δυνάμει της παραγράφου 1 του άρθρου Ι της Γενικής Συμφωνίας Δασμών και Εμπορίου του 1994 από την 1η Ιανουαρίου 2015 έως την 31η Δεκεμβρίου 2019 σύμφωνα με τους όρους της αίτησης απαλλαγής των Ηνωμένων Πολιτειών.
Τη θέση αυτή θα εκφράσει η Επιτροπή.
Άρθρο 2
Η παρούσα απόφαση αρχίζει να ισχύει την ημέρα της έκδοσής της.
Βρυξέλλες, 2 Μαρτίου 2015.

Labels: 13
3
19
18